Volatility modelling of financial markets
Authors: Δελής Παναγιώτης 
Published: October 2022

Η δυνατότητα πρόβλεψης της μεταβλητότητας του πετρελαίου θεωρείται ιδιαίτερα σημαντική για επενδυτές, βιομηχανίες αλλά και διεθνείς θεσμούς. Η πρώτη μελέτη της διατριβής (Κεφάλαιο 2) εξετάζει και αξιολογεί τους παράγοντες που πρέπει να λαμβάνονται υπόψη από τους κατασκευαστές υποδειγμάτων που εστιάζουν σε προβλέψεις της μεταβλητότητας του πετρελαίου. Αυτοί οι παράγοντες σχετίζονται με: i) την άμεση ή επαναλαμβανόμενη διαδικασία δημιουργίας προβλέψεων, ii) την ενσωμάτωση των συνεχών και ξαφνικών ακραίων (“jumps”) όρων, iii) τη σημαντικότητα διαφορετικών μέτρων μεταβλητότητας και iv) τη μέθοδο εκτίμησης των υποδειγμάτων. Η αξιολόγηση των προβλέψεων γίνεται όχι μόνο για την πραγματοποιθείσα αλλά και την τεκμαρτή μεταβλητότητα. Τα αποτελέσματα της ανάλυσης δείχνουν ότι οι παράγοντες που αναφέρονται παραπάνω είναι διαφορετικοί για κάθε είδος μεταβλητότητας.Στο Κεφάλαιο 3, το μεθοδολογικό πλαίσιο ενισχύεται ενσωματώνοντας εξωγενή πληροφορία στα προτεινόμενα υποδείγματα. Πρόσφατα, είναι αξιοσημείωτο το γεγονός ότι η παγκόσμια αβεβαιότητα παίζει πολύ σημαντικό ρόλο στις χρηματαγορές και την αγορά ενέργειας. Στη συγκεκριμένη μελέτη (Κεφάλαιο 3), εστιάζουμε στην επίδραση που έχουν διάφοροι παράγοντες αβεβαιότητας στη μεταβλητότητα του πετρελαίου. Τους παράγοντες αβεβαιότητας τους κατηγοριοποιούμε ως εξής: στους δείκτες τεκμαρτής μεταβλητότητας, στους δείκτες χρηματοοικονομικής πίεσης και σε λοιπούς δείκτες που σχετίζονται με παγκόσμια αβεβαιότητα. Τα αποτελέσματα της ανάλυσης δείχνουν ότι οι δείκτες αβεβαιότητας προσφέρουν τεράστια προβλεπτική ικανότητα στα υποδείγματα που χρησιμοποιούνται για προβλέψεις της μεταβλητότητας του πετρελαίου σε όλους τους χρονικούς ορίζοντες. Πιο συγκεκριμένα, η ενσωμάτωση των δεικτών αυτών στο μεθοδολογικό πλαίσιο DMA δημιουργεί τις καλύτερες προβλέψεις, οι οποίες αξιολογούνται και από στατιστικής αλλά και οικονομικής οπτικής γωνίας.Οι επενδυτές ενδιαφέρονται εκτός από την μεγιστοποίηση των κερδών και για την ελαχιστοποίηση των απωλειών των χαρτοφυλακίων τους, κάτι το οποίο πετυχαίνουν με μεθόδους αντιστάθμισης. Στο Κεφάλαιο 4, εφαρμόζεται μελέτη, στην οποία αναγνωρίζονται οι κατηγορίες αγορών (π.χ. FX) που παρέχουν τα καλύτερα αποτελέσματα αντιστάθμισης σε ένα χαρτοφυλάκιο μεταβλητότητας πετρελαίου. Τα αποτελέσματα της μελέτης καταλήγουν στην αγορά των U.S. T-Bills ως την πιο αποτελεσματική αναφορικά με την αντιστάθμιση ενός χαρτοφυλακίου μεταβλητότητας πετρελαίου. Τέλος, το Κεφάλαιο 5 εστιάζει στην έρευνα του κατά πόσο η ημερήσια μεταβλητότητα του πετρελαίου έχει προβλεπτική ικανότητα στα υποδείγματα που χρησιμοποιούνται για την βιομηχανική παραγωγή των ΗΠΑ. Πιο συγκεκριμένα, στο Κεφάλαιο 5 προτείνεται ένα MIDAS υπόδειγμα που ενσωματώνει πληροφορία για την μεταβλητότητα του πετρελαίου σε ημερήσια συχνότητα με στόχο τη δημιουργία προβλέψεων διαφόρων υποκατηγοριών της βιομηχανικής παραγωγής των ΗΠΑ. Τα αποτελέσματα δείχνουν ότι η μεταβλητότητα του πετρελαίου που προέρχεται μόνο από τις θετικές μεταβολές των σχετικών τιμών ενισχύει σε μεγάλο βαθμό την προβλεπτική ικανότητα των υποδειγμάτων που χρησιμοποιούνται για δημιουργία προβλέψεων της βιομηχανικής παραγωγής του τομέα ενέργειας.